Ахъуэхъу Аслъэнбэч и зэфIэкIыр
Зи ныбжьыр илъэс 60 ирикъу Ахъуэхъу Аслъэнбэч Чэлимэт и къуэр гъащIэм и курыкупсэм хэт цIыхущ, лэжьакIуэ къэмылэнджэжщ. Ар Транспортым и IэнатIэм кIэлъыплъынымкIэ федеральнэ IуэхущIапIэм и унафэщIым и къуэдзэщ, Урысей Федерацэм 2-нэ класс зиIэ и действительнэ къэрал чэнджэщэгъущ, УФ-м и транспорт IэнатIэм щIыхь зиIэ и лэжьакIуэщ.
Ахъуэхъу Аслъэнбэч щIэныгъэ нэхъыщхьэ зыбжанэ иIэщ. Абы 1981гъэм Москва и автомобиль-гъуэгу институтыр, 1996 гъэм ЦIыхубэ хозяйствэмкIэ академиеу Урысей Федерацэм и Правительствэм деж щыIэр, 1999 гъэм Къэбэрдей-Балъкъэр къэрал университетыр къиухащ.
2007 гъэм Ахъуэхъур экономикэ щIэныгъэхэм я кандидат хъуащ. ИлъэсиплI дэкIри, Москва и автомобиль-гъуэгу институтым (Москва и къэрал техникэ университет) техникэ щIэныгъэхэмкIэ и доктор диссертацэр щыпхигъэкIащ.
1981 гъэм къыщыщIэдзауэ УФ-м ТранспортымкIэ и министерствэм егъэщIылIа IуэхущIапIэхэм къулыкъу зэмылIэужьыгъуэхэр щрехьэкI. ЯпэщIыкIэ ар Налшык автотранспорт комбинатым и мастеру, КТЭО-м и унафэщIым и къуэдзэу лэжьащ. ИужькIэ, Ахъуэхъум хьэлъэзешэ автотранспортым и IуэхущIапIэм и Iэтащхьэм коммерцэ лэжьыгъэмкIэ и япэ къуэдзэм и къулыкъур къыхуагъэфэщащ.
1991 гъэм Ахъуэхъу Аслъэнбэч Урысейм и транспорт инспекцэм и республикэ къудамэм и унафэщIу ягъэув. А къулыкъур абы зэрихьащ 2010 гъэр икIыху. Ахъуэхъур ящыщщ КъБР-м и транспорт инспекцэм и лэжьыгъэр зэтезыухуахэм.
1992 гъэм ар Къэбэрдей-Балъкъэрым промышленностымкIэ, транспортымкIэ, энергетикэмрэ связымкIэ и министрым и къуэдзэу ягъэуващ. Мы IэнатIэм абы лэжьыгъэшхуэ щызэфIигъэкIащ, республикэм зезыгъэужьыну программэхэр зэхэлъхьэн и IуэхукIэ.
А гъэ дыдэм Ахъуэхъур ягъэуващ транспортым терроризмэ хуэмэбжьымэхэм щыпэщIэтынымкIэ лэжьакIуэ гупым и Iэтащхьэу. КъБР-м и Правительствэм пщэрылъ къыщищIри, абы зэфIигъэкIащ Абхъазым зауэ щыщекIуэкIа лъэхъэнэм а республикэм хьэпшыпхэр хуегъэшэным теухуа лэжьыгъэри. А къалэным дэгъуэу зэрыпэлъэщам папщIэ, Ахъуэхъум къыхуагъэфэщащ Абхъаз Республикэм и дамыгъэ нэхъыщхьэр — Леон орденыр.
Ахъуэхъу Аслъэнбэч ящыщщ Къэбэрдей-Балъкъэрым и транспорт IэнатIэр гугъуехь зэмылIэужьыгъуэхэм щыхэхуа лъэхъэнэм, абыхэм къыхэкIыным теухуа Iэмалхэр къэзыгупсысахэм. Апхуэдэуи, абы зэхилъхьащ ди республикэм шынагъуэ зыпылъ хьэлъэхэр зэрыщагъэIэпхъуэну хабзэхэмрэ цIыхухэр къызэрырашэкIыну пщалъэхэмрэ. Ахъуэхъум я IэнатIэм щызэфIагъэкIхэм теухуа и тхыгъэхэр ди къэралым къыщыдэкI журналхэмрэ газетхэмрэ куэд дыдэрэ къытехуащ.
2003 гъэм Аслъэнбэч Къэбэрдей-Балъкъэр республикэ автотранспорт зэгухьэныгъэм и тхьэмадэу хахащ. ЩIыдгъужынщ 2010 гъэм ар Транспортым и IэнатIэм кIэлъыплъынымкIэ федеральнэ къулыкъум Кавказ Ищхъэрэ федеральнэ щIыналъэм щиIэ къудамэм и Iэтащхьэу зэрагъэувари. А IуэхущIапIэм къызэщIрагъэубыдат абы ипэкIэ Ставрополь крайм, Дагъыстэным, Ингушым, КъБР-м, КъШР-м, Осетие Ищхъэрэ — Аланием, Шэшэным щыIа абы хуэдэ IэнатIэ зэхуэщхьэхуэхэр. Ахъуэхъум къаруушхуэ ирихьэлIащ IуэхущIапIэщIэр зэфIэувэнми.
А псори гулъытэншэ хъуакъым. Ахъуэхъур 2013 гъэм и мазаем Транспортым и IэнатIэм кIэлъыплъынымкIэ федеральнэ къулыкъум и унафэщIым и къуэдзэу ягъэуващ, икIи нобэр къыздэсым абы пэрытщ.
Ахъуэхъу Аслъэнбэч куэд зэфIигъэкIащ 2014 гъэм Сочэ къалэ XXII ЩIымахуэ Олимп Джэгухэмрэ Паралимп ЩIымахуэ Джэгухэмрэ щегъэкIуэкIыным зыхуэгъэхьэзырыным ехьэлIауи.
Ар дыдэр жыпIэ хъунущ 2018 гъэм ФутболымкIэ дунейпсо чемпионатыр Урысейм щегъэкIуэкIынми, иджыблагъэ Красноярск щызэхуащIыжа XXIX дунейпсо щIымахуэ универсиадэр зыхуей хуэгъэзэнми ехьэлIауэ зэфIигъэкIахэм ятеухуауи.
Зы тхыгъэкIэ къыпхуебжэкIынукъым мы цIыху емызэшыжым и гуащIэдэкIым и гъунапкъэ псори. ИщхьэкIэ къыщыхэдгъэщахэм къищынэмыщIауэ, ар хэтщ транспорт комплексым Санкт-Петербургрэ Ленинград областымрэ зыщегъэужьыным хузэщIагъэуIуа кIэлъыплъакIуэ советым, Москва и къэрал техникэ университетым и къэрал-экзамен комиссэм илъэс зыбжанэ хъуауэ и унафэщIщ.
Ахъуэхъум фIыщIэ тхылъ, медаль зэмылIэужьыгъуэ куэд къыхуагъэфэщащ. Абыхэм ящыщ зыщ «Хэкум и пащхьэ щиIэ фIыщIэхэм папщIэ» орденым и медалым и етIуанэ нагъыщэу 2014 гъэм къратари.
Зи юбилей дахэр зыгъэлъапIэ Ахъуэхъу Аслъэнбэч и къару илъыгъуэщ, Тхьэм узыншагъэ кърит.
КЪУМАХУЭ Аслъэн.
